Teresa Stadlober

Teresa Stadlober (sündinud 1. veebruaril 1993 Schladmingis) on Austria murdmaasuusataja.

Tema isa Alois Stadlober on endine murdmaasuusataja ja ema Roswitha Steiner endine mäesuusataja.

2018. aasta taliolümpiamängudel Pyeongchangis oli ta suusavahetusega sõidus seitsmes, 10 km vabatehnikas üheksas ja sprinditeates 14. 30 km klassikasõidus ühisstardist oli ta veel kümme kilomeetrit enne lõppu medalikohal, kuid eksis seejärel rajal ja lõpetas üheksandal kohal.

2022. aasta taliolümpiamängudel Pekingis võitis ta suusavahetusega sõidus pronksmedali, mis oli tema esimeseks tiitlivõistluste medaliks täiskasvanute klassis.

Maailmakarikavõistlustel tegi ta debüüdi 29. novembril 2013, saavutades Kuusamos toimunud klassikatehnikasprindis 97. koha. Punktikohale jõudis ta juba samal hooajal, kui oli Tour de Ski kuuendal etapil 5 km klassikatehnikas 24. Esimest korda jõudis ta poodiumile 6. jaanuaril 2018, kui oli Tour de Ski viiendal etapil Val di Fiemmes 10 km klassikatehnikas kolmas. Päev hiljem oli ta tuuri viimasel etapil 9 km mäkketõusus teine ja sai tuuri üldkokkuvõttes viienda koha.

Saavutused

Olümpiamängudel 
 2022  Pekingis
  pronksmedal Suusavahetusega sõidus

Juunioride maailmameistrivõistlustel 
 2013  Liberecis
  maailmameister 10 km suusavahetusega sõidus
  hõbemedal 5 km vabatehnikasõidus

Alla 23-aastaste maailmameistrivõistlustel 
 2014  Val di Fiemmes
  pronksmedal 15 km suusavahetusega sõidus

Maailmakarikavõistlustel 
Teresa Stadlober on individuaalarvestuses osalenud (seisuga 6. veebruar 2022) 171 maailma karikavõistluste etapil ja jõudnud poodiumile kolmel korral.

Viited

Välislingid  
 Teresa Stadlober FIS-i kodulehel (fis-ski.com)

Austria murdmaasuusatajad
Sündinud 1993